31977L0504
L 206/8
JURNALUL OFÍCIAL AL UNIUNII EUROPENE
DIRECTIVA CONSILIULUI
din 25 iulie 1977
privind animalele de reproducție de rasă pură din specia bovine
(77/504/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolele 43 și 100,
având în vedere propunerea Comisiei,
având în vedere avizul Adunării (1),
având în vedere avizul Comitetului Economic și Social (2),
întrucât producția de animale din specia bovină ocupă un loc foarte important în agricultura Comunității, iar rezultatele satisfăcătoare în acest domeniu depind în mare măsură de utilizarea animalelor de reproducție din rasă pură;
întrucât, în cadrul politicii lor naționale de creștere a animalelor, cele mai multe state membre s-au străduit până în prezent să încurajeze producția de animale aparținând unui număr limitat de rase și care îndeplinesc standarde zootehnice bine determinate; întrucât rasele și standardele variază de la un stat membru la altul; întrucât existența unor astfel de disparități constituie un obstacol în calea schimburilor intracomunitare;
întrucât, în vederea eliminării acestor disparități și pentru a contribui astfel la creșterea productivității agriculturii în sectorul respectiv, este necesară liberalizarea progresivă a schimburilor intracomunitare cu animale de reproducție din rasă pură; întrucât liberalizarea totală a schimburilor presupune o armonizare suplimentară ulterioară, în special în ceea ce privește admiterea la reproducție;
întrucât statele membre trebuie să aibă posibilitatea de a impune prezentarea certificatelor de pedigri întocmite în conformitate cu procedura comunitară;
întrucât este necesar să se ia măsuri de aplicare în anumite domenii cu caracter tehnic; întrucât, pentru punerea în aplicare a măsurilor preconizate, este necesar să fie prevăzută o procedură de instituire a unei strânse cooperări între statele membre și Comisie în cadrul Comitetului zootehnic permanent; întrucât, în așteptarea acestor măsuri de aplicare, dispozițiile care sunt în prezent în vigoare în domeniile în cauză trebuie să rămână neschimbate;
întrucât este necesar să se prevadă că importurile de bovine de reproducție de rasă pură provenite din țări terțe nu pot fi efectuate în condiții mai puțin severe decât cele aplicate în Comunitate,
ADOPTĂ PREZENTA DIRECTIVĂ:
Articolul 1
În sensul prezentei directive, se înțelege prin:
(a)
animal de reproducție de rasă pură din specia bovine: orice bovină ai cărei părinți și bunici sunt înscriși sau înregistrați într-un registru genealogic al aceleiași rase și care este el însuși fie înscris, fie înregistrat și poate fi înscris în acest registru genealogic;
(b)
registru genealogic: orice registru, arhivă sau bază de date
-
care este ținut de o organizație sau asociație a crescătorilor recunoscută oficial de statul membru în care a fost constituită organizația sau asociația crescătorilor și
-
în care animalele de reproducție de rasă pură din specia bovine, dintr-o anumită rasă, sunt înscrise sau înregistrate, cu menționarea ascendenților lor.
Articolul 2
Statele membre se asigură că, din motive zootehnice, nu sunt interzise, restricționate sau împiedicate următoarele:
-
schimburile intracomunitare cu animale de reproducție de rasă pură din specia bovine;
-
schimburile intracomunitare cu material seminal și ovule fecundate provenite de la animalele de reproducție de rasă pură din specia bovine;
-
crearea registrelor genealogice, în măsura în care corespund condițiilor stabilite în aplicarea articolului 6;
-
recunoașterea organizațiilor sau asociațiilor care țin registrele genealogice, în conformitate cu articolul 6 și
-
sub rezerva articolului 3, schimburile intracomunitare cu tauri destinați inseminării artificiale.
Articolul 3
Consiliul, hotărând la propunerea Comisiei, adoptă înainte de 1 iulie 1980 dispozițiile comunitare de admitere a animalelor de reproducție de rasă pură din specia bovine la producție.
Până la intrarea în vigoare a acestor dispoziții, admiterea animalelor de reproducție din specia bovine la reproducere, precum și admiterea taurilor destinați inseminării artificiale și utilizarea materialului seminal și a ovulelor fecundate rămân supuse legislațiilor naționale, cu condiția ca acestea să nu fie mai restrictive decât cele aplicabile animalelor de reproducție de rasă pură din specia bovine, materialului seminal și ovulelor fecundate în statul membru de destinație.
Articolul 4
Organizațiile sau asociațiile de crescători recunoscute oficial de un stat membru nu se pot opune înscrierii în registrele lor genealogice a animalelor de reproducție de rasă pură din specia bovine provenite dintr-un alt stat membru, cu condiția ca ele să îndeplinească normele stabilite în conformitate cu articolul 6.
Articolul 5
Statele membre pot impune ca animalele de reproducție de rasă pură din specia bovine, precum și materialul seminal sau ovulele fecundate care provin de la acestea, să fie însoțite, în schimburile intracomunitare, de un certificat de pedigri conform cu modelul stabilit în conformitate cu procedura prevăzută la articolul 8, în special în ceea ce privește performanțele zootehnice.
Articolul 6
(1) În conformitate cu procedura prevăzută la articolul 8, se stabilesc următoarele:
-
metodele de monitorizare a performanței și de evaluare a valorii genetice a bovinelor;
-
criteriile pentru recunoașterea organizațiilor și asociațiilor de crescători;
-
criteriile pentru constituirea registrelor genealogice;
-
criteriile pentru înscrierea în registrele genealogice;
-
indicațiile care trebuie să figureze în certificatul de pedigri.
(2) Până la intrarea în vigoare a dispozițiilor prevăzute la alineatul (1) prima, a doua și a treia liniuță:
(a)
controalele prevăzute la alineatul (1) prima liniuță, efectuate oficial în fiecare stat membru, precum și registrele genealogice existente în prezent, sunt recunoscute de către celelalte state membre;
(b)
recunoașterea organizațiilor sau a asociațiilor de crescători continuă să facă obiectul reglementărilor aflate în vigoare în prezent în statele membre;
(c)
crearea noilor registre genealogice va continua să întrunească condițiile aflate în vigoare în prezent în statele membre.
Articolul 7
Până la punerea în aplicare a unei reglementări comunitare în materie, condițiile aplicabile importurilor de animale de reproducție de rasă pură din specia bovine provenind din țări terțe nu trebuie să fie mai favorabile decât cele care reglementează schimburile intracomunitare.
Statele membre autorizează importul de animale de reproducție de rasă pură din specia bovine provenind din țări terțe numai dacă acestea sunt însoțite de un certificat de pedigri care să ateste că animalele sunt înscrise sau înregistrate în țara de expediție într-un registru genealogic. Trebuie făcută dovada că animalele sunt fie înscrise, fie înregistrate și pot fi înscrise într-un registru genealogic în Comunitate.
Articolul 8
(1) În cazul în care se face trimitere la procedura definită în prezentul articol, Comitetul zootehnic permanent constituit în temeiul Deciziei 77/505/CEE, denumit în continuare „comitetul”, este sesizat fără întârziere de către președinte, fie la inițiativa acestuia, fie la cererea unui stat membru.
(2) În cadrul comitetului, voturile statelor membre sunt ponderate conform articolului 148 alineatul (2) din tratat. Președintele nu participă la vot.
(3) Reprezentantul Comisiei prezintă comitetului un proiect cu măsurile ce urmează să fie adoptate. Comitetul își dă avizul cu privire la aceste măsuri în termenul pe care președintele îl poate stabili în funcție de urgența problemelor supuse examinării. Avizul se adoptă cu o majoritate de 41 de voturi.
(4) Comisia adoptă măsurile și le pune imediat în aplicare, dacă acestea sunt conforme cu avizul comitetului. Dacă nu sunt conforme cu avizul comitetului sau în absența avizului, Comisia prezintă Consiliului, fără întârziere, o propunere cu privire la măsurile ce trebuie adoptate. Consiliul adoptă măsurile cu majoritate calificată.
Dacă, la expirarea unui termen de trei luni de la data la care a fost sesizat, Consiliul nu adoptă nici o măsură, Comisia adoptă măsurile propuse și le pune în aplicare imediat, cu excepția cazului în care Consiliul s-a pronunțat cu majoritate simplă împotriva măsurilor în cauză.
Articolul 9
Statele membre pun în aplicare actele cu putere de lege și actele administrative necesare pentru a se conforma prezentei directive până la 1 ianuarie 1979 cel târziu și informează de îndată Comisia cu privire la aceasta.
Articolul 10
Prezenta directivă se adresează statelor membre.
Adoptată la Bruxelles, 25 iulie 1977.